ตลาดหุ้นเอเชียแดงยกแผงหลังดาวโจนส์รูดวิตกปมสหรัฐชัตดาวน์
ตลาดหุ้นเอเชียแดงยกแผงหลังดาวโจนส์รูดวิตกปมสหรัฐชัตดาวน์
14 ม.ค. 2562

ผู้สื่อข่าวรายงานว่า ตลาดหุ้นเอเชียปรับตัวลงในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดในแดนลบเมื่อวันศุกร์ หลังจากกระทรวงแรงงานสหรัฐเปิดเผยว่า ดัชนีราคาผู้บริโภค (CPI) เดือนธ.ค.ลดลงเป็นครั้งแรกในรอบ 9 เดือน ขณะที่นักลงทุนยังคงวิตกเกี่ยวกับการปิดหน่วยงานของรัฐบาล (ชัตดาวน์) ท่ามกลางความขัดแย้งระหว่างทำเนียบขาวและสภาคองเกรสเกี่ยวกับการสร้างกำแพงกั้นชายแดนเม็กซิโก
โดย ดัชนี SSE Composite ตลาดหุ้นจีนเปิดวันนี้ที่ 2,553.33 จุด ลดลง 0.50 จุด, -0.02% ดัชนี HSI ตลาดหุ้นฮ่องกงเปิดวันนี้ที่ 26,559.68 จุด ลดลง 107.59 จุด, -0.40% ดัชนี TAIEX ตลาดหุ้นไต้หวันเปิดวันนี้ที่ 9,737.67 จุด ลดลง 21.73 จุด, -0.22% ดัชนี KOSPI ตลาดหุ้นเกาหลีใต้เปิดวันนี้ที่ 2,070.49 จุด ลดลง 5.08 จุด, -0.24% ดัชนี FTSE STI ตลาดหุ้นสิงคโปร์เปิดวันนี้ที่ 3,205.15 จุด เพิ่มขึ้น 6.50 จุด, +0.20% ดัชนี FBMKLCI ตลาดหุ้นมาเลเซียเปิดวันนี้ที่ 1,683.05 จุด ลดลง 0.17 จุด, -0.01% ดัชนี PSE Composite ตลาดหุ้นฟิลิปปินส์เปิดวันนี้ที่ 7,886.40 จุด ลดลง 17.69 จุด, -0.22%
ทั้งนี้ ภาวะชัตดาวน์ครั้งล่าสุดในสหรัฐได้เริ่มขึ้นตั้งแต่ช่วงพ้นเที่ยงคืนวันศุกร์ที่ 21 ธ.ค.2561 ตามเวลาสหรัฐ หรือตรงกับช่วงเที่ยงวันเสาร์ที่ 22 ธ.ค. 2561 ตามเวลาไทย และยืดเยื้อมาจนถึงขณะนี้ หลังจากสภาคองเกรสไม่อนุมัติร่างกฎหมายที่บรรจุงบประมาณสำหรับสร้างกำแพงกั้นชายแดนเม็กซิโกวงเงินกว่า 5 พันล้านดอลลาร์ ขณะที่ปธน.ทรัมป์ก็ได้ปฏิเสธที่จะลงนามในร่างกฎหมายงบประมาณที่ไม่รวมงบประมาณในการสร้างกำแพงกั้นชายแดนเม็กซิโกเช่นกัน
นอกจากนี้ นักลงทุนต่างจับตาข้อมูลเศรษฐกิจจีนที่จะมีการเปิดเผยในวันนี้ ได้แก่ ยอดนำเข้า ยอดส่งออก และดุลการค้าเดือนธ.ค., ยอดการลงทุนโดยตรงจากต่างประเทศ (FDI) เดือนธ.ค. และยอดปล่อยกู้สกุลเงินหยวนเดือนธ.ค.
 